CELEX: 62015TN0306
Language: sk
Date: 2015-06-09 00:00:00
Title: Vec T-306/15: Žaloba podaná 9. júna 2015 – KV/EACEA

24.8.2015   
            
            
               SK
            
            
               Úradný vestník Európskej únie
            
            
               C 279/39
            
         Žaloba podaná 9. júna 2015 – KV/EACEA
   (Vec T-306/15)
   (2015/C 279/49)
   Jazyk konania: angličtina
   
      Účastníci konania
   
   
      Žalobkyňa: KV (Atény, Grécko) (v zastúpení: S. Pappas, advokát)
   
      Žalovaná: Výkonná agentúra pre vzdelávanie, audiovíziu a kultúru
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie Výkonnej agentúry pre vzdelávanie, audiovíziu a kultúru EACEA/MH/mvh/OKRAPF15D006233 z 10. apríla 2014 o financovaní dohody 518072-LLP-1-2011-1-DE-COMENIUS-CNW/2011-3848 ohľadom projektu NEST – „Network for Staff and Teachers in Childcare Services“,
            
         
               —
            
            
               zaviazal žalovanú znášať vlastné trovy konania a nahradiť trovy konania, ktoré vznikli žalobkyni v priebehu konania.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza dva žalobné dôvody.
   
               1.
            
            
               Prvý žalobný dôvod založený na prvom zjavne nesprávnom posúdení.
               
                           —
                        
                        
                           Napadnuté rozhodnutie sa zakladá na zjavne nesprávnom posúdení pri rozlišovaní medzi „bežnou“ a „dodatočnou“ službou, ktorú poskytujú partneri/spoločníci žalobkyne v rámci predmetného projektu, keďže agentúra zjavne prehliadla povahu služieb poskytovaných partnermi, jasnú snahu valného zhromaždenia žalobkyne riešiť a regulovať takéto služby, pretože ich považovala za zvláštnu kategóriu nespadajúcu pod ustanovenia stanov, a skutočnosť, že služby poskytované partnermi v rámci predmetného projektu spĺňali všetky požiadavky vyššie uvedeného rozhodnutia valného zhromaždenia.
                        
                     
         
               2.
            
            
               Druhý žalobný dôvod založený na druhom zjavne nesprávnom posúdení.
               
                           —
                        
                        
                           Napadnuté rozhodnutie sa zakladá na zjavne nesprávnom posúdení pokiaľ ide o odôvodnenie rozhodnutia týkajúce sa vzťahu podriadenosti medzi partnermi/spoločníkmi a žalobkyňou, ktorého existencia bola jednoznačne preukázaná prostredníctvom agentúrou predložených dôkazov.